Hvad vil du sige til at lave frokost for H.M. Dronningen? Dette spørgsmål fik ejeren af Thinggaard Hotel, Michael Thinggaard Madsens, i anledningen af Dronningens sensommertogt i Thy den 30. august. Og svaret var selvfølgelig et rungende ja. - Det har i hvert fald ikke været svært at få nogen på arbejde den dag, griner hotelejeren. - Vi havde hørt, at hun skulle besøge området, så vi havde da håbet på, at de ringede til os. Det er en stor ære at lave mad for Dronningen, og vi er meget stolte over at være leverandør for frokosten. En tre-retters frokostmenu med lokale råvarer og friskfanget fisk fra Hanstholm Havn med udsigt ud over Vesterhavet er, hvad der venter Dronning Margrethe. Frokosten skal nydes i de smukke omgivelser ved Det Nordatlantiske Fyr i Hanstholm. - Vi er meget beærede og stolte over at få den ære at lægge fyr og lokaler til Dronningens besøg, siger Preben Bust Dahlgaard, som er formand for Det Nordatlantiske Fyr i Hanstholm. Og forhåbentlig lover vejrguderne sol og tørvejr, da de firs frokostgæster skal spise i et stort telt, som bliver opstillet ved siden af fyret. Udover H.M. Dronningen og medlemmer fra hoffet er udvalgte, lokale personer også inviteret. - Der er ikke langt mellem top og bund og dét, at helt almindelige mennesker kan sidde til bords med Dronningen, synes jeg, er helt fantastisk, siger formanden for fyret. Preben Bust Dahlgaard har derudover også fået æren af at være bordformand, - Jeg skal sørge for, at snakken ikke går i stå, og at alle har det godt. Jeg tager det helt stille og roligt, men jeg er da spændt. Vinduesvask og sporhunde Men det er ikke lige ud af landevejen, at få Dronningen til frokost. - Vi har haft besøg af politiet og PET. Fyret er blevet gennemtjekket af sporhunde og alle vores skjulte rum er blevet undersøgt. Det synes jeg er meget spændende, fortæller Preben Bust Dahlgaard. Derudover er nullermænd, spindelvæv og beskidte vinduer snart fortid i det 178 år gamle fyr. Et dronningebesøg giver nemlig anledning til den helt store rengøring. - Her blæser meget, og det kan især ses på vinduerne, som trænger til den helt store tur. Dannebrog bliver også hejst op i signalmasten, så man ikke er i tvivl om, hvem der er på besøg.

Referat:
Hovedrengøring i Det Nordatlantiske Fyr i Hanstholm og forberedelse af en tre-retters menu hos Hotel Thinggaard er i fuld gang, når Dronning Margrethe skal spise frokost i Thy.